Cmorej, Peter, poslanec NR SR (2020-10-20):
Ja som naschvál nevystúpil v rozprave, lebo som nechcel podnecovať túto zbytočnú a únavnú diskusiu, ktorá bola celý čas o tom istom, a bol som veľmi, veľmi teda nemilo prekvapený, že väčšina rečníkov sa predbiehala v tvrdeniach, aká je minimálna mzda dôležitá a nevyhnutná, aké to je sociálne opatrenie, bez ktorého si nepomôžeme, až som mal pocit, že na Slovensku snáď nie je ani nikto, kto by pracoval za inú ako za minimálnu mzdu. Ako keby bolo normálne zakázané vypýtať si vyššiu ako minimálnu mzdu alebo ako keby bolo zakázané dávať zamestnancom vyššiu ako minimálnu mzdu. Áno, nespochybňujem, že minimálna mzda má svoj zmysel v regiónoch, kde nefunguje konkurencia v ponuke práce. V hladových dolinách, kde sa buď zamestnáte v tej jednej fabrike, ktorá prácu ponúka, alebo ste bez zamestnania. Ale je správnym riešením zvyšovať minimálnu mzdu? Ja som Bratislavčan, ale veľmi rád chodím do regiónov, veľmi rád chodím na východ, mám veľa rodiny na Spiši a na Gemeri. A, popravde, ja už ani neviem, či poznám nejakého východniara alebo niekoho z týchto regiónov, kto by pracoval inak, ako za minimálnu mzdu a niečo potom pekne po slovensky do vačku. A, bohužiaľ, už ani neviem, či poznám takých Bystričanov alebo, alebo Oravákov, a mám taký pocit, že tento, tento nešvár sa stále rozširuje. Je to tak preto, lebo minimálna mzda nie je len hrubá mzda, ale sú to aj odvody zamestnávateľa. Keď zarábate minimálnu mzdu 580 eur, tak zamestnávateľa to reálne stojí asi 780 eur. Keď dnes zvýšime minimálnu mzdu na 623 eur, náklad práce pre zamestnávateľa sa zvýši na 850 eur skoro. Odvody sú jednoducho tak vysoké, že zamestnávatelia sa im snažia vyhnúť za každú cenu. A potom sa nám takto rozširuje čierna práca, rozširuje sa nám ten šedý systém. A čo teraz spôsobí zvýšenie minimálnej mzdy? No, kým doteraz ten, kto poberal minimálnu mzdu, dostal v čistom približne 470 eur a ďalších možno pár stoviek pomimo, teraz sa stane zvýšením minimálnej mzdy, že jeho čistý príjem teraz už poklesne o približne 40 eur, lebo zamestnávateľ prenesie zvýšené náklady na zamestnanca. Už mu dá jednoducho na ruku menej. Oficiálne teda zarobí o 30 eur viac v rámci zvýšenia minimálnej mzdy, ale v skutočnosti zarobí menej a štát zarobí ďalších 30 eur na, na odvodoch a na, a na daniach. Áno, nemal robiť načierno, poviete si. Máte pravdu, lenže alternatíva preňho je nerobiť vôbec (ruch v sále a zaznievanie gongu), lebo jednoducho nevyrobí tú hodnotu superhrubej mzdy. Príliš vysoká minimálna mzda oberá ľudí o prácu a, pán Muňko, nestačí pýtať veľkých zamestnávateľov, treba sa pýtať tých malých zamestnávateľov. A je veľmi smutné, že ako dlhoročný riaditeľ Sociálnej poisťovne a člen výboru pre sociálne veci neviete, že zamestnanosť na Slovensku vytvárajú aj malí a strední podnikatelia. Ten, kto nevytvorí hodnotu 800 eur mesačne a po novom to bude 850 eur mesačne, ten sa jednoducho nezamestná. Sme tu počuli, že vraj zvyšovanie minimálnej mzdy znižuje chudobu. Tak sa pozrime na prípad takej štvorčlennej rodiny, ktorá dostáva sociálne dávky povedzme na úrovni 250 eur. Čo sa stane, keď si otec tejto rodiny nájde prácu za minimálnu mzdu. Čo myslíte, ako si táto rodina polepší? Aké sociálne dávky ešte dostane? No žiadne, lebo sociálne dávky sa znižujú o 70 % zárobku. Takže on síce zarobí 470 eur v čistom, po novom tu bude 506 eur, ale sociálne dávky sú zrazu nula. Reálne ten otec rodiny zarobil pre svoju rodinu svojou prácou jedno euro na hodinu, čo strávil v robote. A takto to funguje už roky rokúce. Po sociálnych vládach strany SMER – antisociálna kleptokracia, lebo to vy ste, a nie žiadna sociálna vláda. Viete, to dokáže každý napísať do zákona, mzda bude toľko, toto bude toľko, chudobu vymýtime, pečené holuby majú padať zrazu z neba. Ale tak to reálne nefunguje. Treba prinášať naozajstné riešenia, systémové riešenia. Páni a dámy, toto treba riešiť. Súbeh dávok a nízky miezd, nie zvyšovanie minimálnej mzdy. Odvodovú odpočítateľnú položku najmä pre nízkopríjmových zamestnancov, nie zvyšovanie mzdy. Asi tušíte, že keby bolo zvyšovanie minimálnej mzdy na strane SaS, minimálnu mzdu nezvyšujeme, ešte ju aj pekne regionálne rozčleníme, aby bola tam, kde naozaj má zmysel. Rešpektujem však návrh nášho koaličného partnera, ktorý má v gescii ministerstvo práce, a budeme, samozrejme, hlasovať za predložený návrh. Ďakujem.